Sanne Katainen

S-ryhmä on mainostanut vihannesten hinnanalennuksia näyttävästi.

Tiistain selvityksissä löytyi yksi S-Market ja sen hevi-osaston myyjä, joka oli ollut yhteydessä vihannesten toimittajiin ja keskustellut alennuskampanjasta ja tuottajahinnoista, kertoo kaupallinen johtaja Ilkka Alarotu SOK:sta.

Henkilöä on ohjeistettu asiassa. Mitään muuta yhteydenottoa tuottajiin ei selvityksissä ilmennyt ja asia on SOK:n puolelta loppuun käsitelty, Alarotu toteaa.

Alarodun mukaan asia on otettu vakavasti ja halpuuttamisen periaatteista pidetään kiinni. Hintojen alentaminen hoidetaan kaupan omista katteista eikä hintaneuvotteluja tuottajien kanssa käydä.

Hän toivoo, että tuottajat ottavat yhteyttä, jos muuta ilmenee. Ketjussa on paljon toimijoita ja väärinkäsityksiä saattaa tulla.

Alarodun mielestä selvitys kertoo, että kyse on ollut vähäpätöisestä asiasta sen saamaan julkisuuteen verrattuna. Ketjussa on toimittu muilta osin ohjeiden mukaisesti.

SOK tiedotti asiasta keskiviikkona puolenpäivän jälkeen.

Maanantaina ilmeni, että vihannestuottajiin oli otettu yhteyttä Pohjanmaalla ja vaadittu hinnan tarkistamista vetoamalla hintojen alennuksiin.

Viljelijät ottivat yhteyttä ruotsinkielisen tuottajaliiton SLC:n toiminnanjohtajaan Johan Åbergin, jonka twiitistä asia levisi tiistain vastaisena yönä.

SOK peräsi tiistaina Åbergilta lisätietoja, mutta keskiviikkona asia haluttiin jo haudata.

Åberg kertoi keskiviikkona aamulla MT:lle, ettei hän voi kertoa viljelijöiden nimiä, koska se voisi haitata heidän toimintaansa. "Kerroin alkuviikolla vain sen, mitä viljelijät olivat minulle kertoneet."